khistorydata/jeongjo-sjw-relations huggingface dataset:
정조 23년
傳于鄭尙愚曰今己未秋等內乘別軍職宣傳官內試射時居首宣傳官鄭周誠曾有防禦使履歷更爲陞敍調用前宣傳官閑良李鼎會十七分可謂刮目南行宣傳官李熙章一巡三矢竝直赴殿試而提督之家始有立朝之武科甚爲奇喜先付司果令御營廳各別顧助後草記宣傳官李思秀備郞加差待窠陞實宣傳官則作窠李亨謙兼帶減下前宣傳官李勉植仍任李載弘卽故將臣李柱國之曾孫亦爲仍任若此則汰去三人不可一仍一否備郞尹敏東宣傳官李健植相換與南行宣傳官之代令該曹口傳差出
정조 23년
兵曹口傳政事以李省淵爲宣傳官備邊郞尹敏東宣傳官李健植相換宣傳官單李勉植李載弘以上仍任事承傳副司果李熙章以柳孝源爲訓鍊都監中軍
정조 23년
掌令南惠寬啓曰臣才識鹵莽言議巽懦本不合於淸朝耳目之任而月前忝叨諫職以湖西獄囚李存昌放釋之時言官之不爲爭難堂疏峻發論斥備至同時諸臺竝皆引避而臣則有自來淸勢縮伏私次不敢隨衆詣臺聯陳自劾之義其在廉隅尙切愧恧今於見職豈可以時月之稍久晏然行公乎請命遞斥臣職答曰勿辭亦勿退待
정조 23년
掌令南惠寬啓曰新除授執義李龜雲時在慶尙道禮安地持平李秉烈時在丹城地司諫院獻納曺喜有時在全羅道茂長地正言李東冕時在京畿抱川地請竝斯速乘馹上來事下諭答曰依啓
정조 23년
禮曹明陵弘陵曲墻頹仆修改吉日推擇則今八月初八日爲吉云以此擧行本陵官員依定式兼監役本曹堂上郞廳前一日進去役軍令京畿監營定送事分付何如判付啓依所啓施行爲旀禮堂仍爲獻官郞官爲贊者爲良如敎
정조 23년
李翊模以賑恤廳言啓曰漢城府民家頹壓別單判付內恤典令該廳卽爲分給事命下矣東部字內完少頹多一戶布一疋北部字內全家頹壓一戶錢二兩完少頹多二戶各布一疋合布三疋錢二兩恤典依例分給之意敢啓傳曰知道
정조 23년
李翊模以賑恤廳言啓曰漢城府民家頹壓別單判付內恤典令該廳卽爲分給事命下矣東部字內全家頹壓一戶錢二兩完少頹多一戶二三間中完多頹少一戶各布一疋西部字內全家頹壓一戶錢二兩完少頹多一戶布一疋南部字內完少頹多二戶各布一疋合錢四兩布五疋恤典依例分給之意敢啓傳曰知道
정조 23년
鄭尙愚以兵曹言啓曰五衛將李宗植曹司五衛將柳忠壯將洪聖禧慶熙宮衛將李光奎宋秀弼俱以病難供職呈狀乞遞景福宮衛將金逢哲除授在外未上來竝改差何如傳曰允
정조 23년
鄭尙愚以御營廳言啓曰依前敎前宣傳官李熙章處米三石錢三十兩各別顧助之意敢啓傳曰知道
정조 23년
刑曹忠淸監司李泰永移文天安郡守牒呈內李存昌放還以後感祝朝家好生之德意願居邑底俾顯遷善之效而如有溺未自拔者則亦將誨而牖之期於同歸聖化是如乙仍于卽令來接於官門近處而居家事爲另行探察則怳然革心更無餘蘊向後探察之道各別申飭待報來逐朔枚移計料事單子啓李存昌之旣覺且悟明白無疑道牒邑報若是其有據革面之外可知其革心比之崔必恭尤難矣而與其徒言之猶無實跡莫若自悟而悟人人與渠俱爲平人之爲人其人之一道更爲嚴飭該道爲良如敎
정조 23년
敎京畿水使李得濟書王若曰思深聽鼙誰膺當一面之責寵隆授銊庸畀統三道之權往其欽哉簡非偶爾眷彼喬桐設鎭殆同細柳開營作沁都之衛而受南北之潮表裏形勢處河流之衝而綰湖海之口遠近委輸責任不經兼之百里芻牧統禦自別異乎諸道水軍肆當委毗之辰每軫難愼之念惟卿拔迹弓馬致位金貂出自唯舌之班前後眷注屢摯久作爪牙之用中外歷試已多裘帶風流政合閫銊之寄鞱鈴材略自是箕氈之餘玆授卿以京畿水軍節度使兼三道統禦使喬桐府使卿其深惟簡寄之恩益勵報效之義撫民之方是急非獨爲繭絲之治詰戎之政宜先實欲藉干城之器按兵農而施威惠活我魚鱉之氓繕舟艦而峙𩜑糧鍊爾龍驤之士自餘弛張之道惟在處置之宜於戲昇平殆數百年毋忽備禦之策弊瘼難一二計須盡蘇救之謨故玆敎示想宜知悉知製敎臣金熙周製進
정조 23년
己未八月初三日卯時上御誠正閣諸承旨持公事入侍時行都承旨李冕膺左承旨洪義浩右承旨鄭尙愚左副承旨李翊模右副承旨尹光顔同副承旨金羲淳記事官柳台佐假注書呂東植記注官金景煥承膺祚檢校待敎李存秀以次進伏訖翊模讀奏全羅監司趙宗鉉啓本益山郡反庫事水原留守徐有隣狀啓渰死人恤典題給事尙愚讀奏副護軍金翰東掃墳呈辭忠淸監司李泰永狀啓捉虎申飭事水原留守徐有隣狀啓濫騎驛馬無乎事義浩讀奏江原監司南公轍啓本鄭德孝放送事分書判付訖冕膺曰南壇祭享時神輿香祝奉詣之路近有靑坡新作之正路而間或從舊路奉詣尙無一定之式事甚未安此後則一從正路奉詣而受香獻官與奉神輿獻官承旨互相往復候待俾無先後參差之地似好故敢此仰達矣上曰依爲之出擧條敎光顔曰今番致祭時兩處祠宇皆免不蔽風雨之患否光顔曰金文簡後則家樣稍優而朴文簡後不免貧乏故祠版則在於影堂矣命書刑曹啓目判付敎曰令刑判招問崔必恭以詰其覺悟與否若或一分掩蔽則兼施欺隱之律事招該郞分付也大抵異端之弊自古有之而專由於正學不明之致到今其蔽也延及於不識不知之蚩氓愚婦眞所謂誅之則不可勝誅者也古人言人其人火其書必也化之而不可得然後刑律始可以議到矣且以文體言之小品之類若致丕變則亦足爲明正學之一助如或不務實地徒尙該洽則非徒無用適足爲弊誠不知何以爲好矣上曰韓用鐸之至今引義誠爲過矣近來此等事殆成弊習論其資級則不過六品官而一得句端永事自劃豈可成說乎切勿如是之意諭之也命退諸臣以次退出
정조 23년
行都承旨李冕膺病左承旨洪義浩坐右承旨鄭尙愚坐直左副承旨尹光顔坐直右副承旨李翊模坐同副承旨金羲淳坐注書柳台佐仕一員未差假注書呂東植仕直事變假注書未差
정조 23년
鄭尙愚啓曰禁衛大將申大顯以普賢峰補土處看審事出去矣所佩命召及兼帶左邊捕盜大將命召大將牌傳令牌來請還納何以爲之敢稟傳曰仍佩往來
정조 23년
傳于尹光顔曰左副承旨入侍
정조 23년
金羲淳以禮曹言啓曰每年各陵展謁春則二三月秋則八九月取稟事曾有定式而今春獻陵展謁取稟草記傳曰本陵展謁今爲三十二年之久昨秋欲爲行禮而退以今春今春又以園幸之退於今秋舟橋旣撤矣南道陵謁勢將置之而今年卽又溫陵復位之舊甲也初欲春謁獻陵秋謁溫陵今則當於兩陵中秋謁待秋以獻陵溫陵中何陵展謁更爲取稟可也事命下矣今秋展謁獻陵溫陵中定於何陵而以何間推擇乎敢稟傳曰當詣獻陵展謁後親祭仍詣顯隆園亦如之以念前後擇吉以入而晝停所宿所入侍時稟定可也
정조 23년
以兵曹宣薦內禁衛及額外內禁衛秋等試射別單傳于鄭尙愚曰今日秋等試射直赴李齊年卽嶺南別薦人待唱榜卽爲付職而大君之後孫自別殿試日仍爲將鬼權事分付宣傳官廳
정조 23년
鄭尙愚啓曰今此幸行時何大臣留都乎敢稟傳曰沈判府事留都
정조 23년
兵曹以金載瓚爲守宮大將李邦一爲舟師大將
정조 23년
金羲淳以弘文館言啓曰校理張至冕閔命爀旣有只推之命與應敎韓用鐸竝卽牌招察任何如傳曰允
정조 23년
以校理張至冕閔命爀牌不進罷職傳旨傳于金羲淳曰只推
정조 23년
金羲淳以禮曹言啓曰毓祥宮展拜取稟草記傳曰溽暑如此待生涼更稟可也事命下矣展拜吉日以何間推擇乎敢稟傳曰陵幸後更稟可也
정조 23년
鄭尙愚以兵曹言啓曰今此獻陵顯隆園幸行時各差備入把驛馬之數別單書入之意敢啓傳曰知道
정조 23년
鄭尙愚以兵曹言啓曰留都營狀啓例爲付撥而或有時急之事則京畿驛馬待令事曾有定式矣今亦依此擧行何如傳曰允
정조 23년
鄭尙愚以兵曹言啓曰今此陵幸時摠戎使弘化門外留陣事命下而摠戎使李邦一以舟師大將出還宮時當前期出去矣其間無領率之人在前如此之時有他大將或中軍代領之例今番則何以爲之乎敢稟傳曰令中軍代領而八十老將何以巡墻每日經夜乎雖於大將入來之後仍留依近年該營老帥時例事令宣傳官臨時以信箭分付可也
정조 23년
金羲淳以司饔院都提調提調意啓曰自前每當幸行經宿時各邑地方官進排御供物膳故本院提調郞廳先詣經宿所日下雉鮮及各司供上物種同爲監膳捧入乃是事例而中間省減雖出於除弊之聖意年前旣以草記後行會畿營之意有所稟定則今此幸行時各邑進排依例知委監膳提調先期進詣何如傳曰置之可也
정조 23년
鄭尙愚以摠戎廳言啓曰臣邦一與濬川堂上金載瓚申大顯同往普賢峰巡審都城主脈補土所則自北曲城九蹲峰至兄弟峰下岡脊緊重處姑不頹傷而支麓砂脚纔經潦水間有沙流處不至大段依節目待明春看審後修築何如傳曰允來月更遣本營中軍及濬川都廳看之後草記此後若或泛忽當卽修補而不卽修補當該摠帥施以制書有違之律事載之備局謄錄可也
정조 23년
鄭尙愚以訓鍊都監言啓曰本局哨官朴祥煥身病甚重勢難察任改差何如傳曰允
정조 23년
行護軍李基讓疏曰伏以臣本末蔭晩竊科第已自唱名之初猥蒙不世之遇玉署銀臺節次兜攬自念私分罔非踰濫及守邊門責任尤別用是憂懼夙夜靡惶只以殫竭奔走竊庶幾報效萬一而奈臣素蔑材力且嬰奇疾剸理邊務則未免恬嬉奉行朝令則輒致僨誤雖使臣自勘臣罪難免大何而輒蒙聖度曲庇郵罰不加臣戴罪含恩且惶且感不意陞擢之命忽俟勘之中特簡旣出於聖心恩褒更及於治績臣於聞命之後五內失守惶恧交切莫省措躬之所也抑未知聖上何所取於臣也若云治理有效則隨事顚錯聖鑑之所已燭也若云資歷當遷則臣之緋玉未二周矣臣固知殿下之於臣不少難愼輒侈華膴者只以念臣先故而然也然從古人國之所以待世臣自有其道古昔所謂世祿後世所謂門子是已如斯其至矣何嘗有不問人器之可否資歷之如何而直以卿宰命德之器容易畀之於世祿門子之倫而不知惜者哉臣身之冒濫不稱雖不足恤而其於朝廷官人之法得無舛乎且況上之所以用臣者旣以臣先故則臣之所以事殿下者亦宜以臣祖之心爲心臣祖平日所以立身事君者其道有三焉曰忘身循公也曰不涉黨論也曰斂避名塗也存諸心者旣如此見之事者亦如此國史輿言皆有明据則臣焉敢誣也臣祖之偉勳大節雖不可人人跂及若其所以立心者則雖孱孫末裔猶宜力追而勉企故臣之家世百年傳襲敎誡者只以此三者爲一副家法雖以臣之不肖亦嘗與聞於家庭矣今臣之駑下果何如而驟躐又何如哉以若駑下有若驟躐而乃反怙寵冒榮知進而不知懼則其猶曰斂避名塗乎其猶曰能守家法乎臣雖不足責而爲臣祖者其肯曰余有後乎臣於此一事猶不能勉勵遵守則其餘者亦將都歸墜失矣臣將以何事藉手事君雖我殿下亦安所用臣爲哉區區守誠非出於循俗例讓而己伏乞聖明俯察臣衷曲之懇特收臣濫授之資使位著無踰躐之譏臣身免忝墜之罪不勝大願臣無任云云答曰省疏具悉卿其勿辭行公
정조 23년
己未八月初四日卯時上御春塘臺左承旨軍士房承旨入侍時左承旨洪義浩右承旨鄭尙愚假注書呂東植記注官金景煥承膺祚以次進伏訖上曰射員如已整齊諸試官使之陞殿可也尙愚承命分付義浩曰以崔必恭事昨有下敎故果爲分付於該曹郞廳則厥漢終無悔悟之意云誠甚痛惡矣上曰承旨書報刑判所謂崔必恭者出付於渠之親屬使之誘掖定給日限猶不知悛則來告官庭而亦勿先爲草記之地可也上曰禮判及舟橋堂上使之來待于鑄字所可也賤臣承命出傳上曰他承旨入侍以爲交代之地可也賤臣承命出傳左副承旨尹光顔進伏上曰試射已畢居首人當爲直赴使之呼新來可也義浩承命分付命直赴人進退訖命退承史以次退出
정조 23년
己未八月初四日辰時上御便殿來待諸臣入侍時右承旨鄭尙愚假注書呂東植記注官金景煥承膺祚定例堂上鄭民始舟橋堂上金文淳京畿監司徐鼎修兵曹判書李在學禮曹判書徐龍輔定例堂上徐有大李晩秀金祖淳以次進伏訖民始等曰朝夕日候稍有涼意日間聖體候若何上曰一樣矣一提學之病近則如何民始曰近雖少間尙未快蘇矣上曰獻陵幸行前已出令矣今秋則不可不爲之草記批旨卿等皆見之乎民始等曰果爲見之矣上曰擇日若以九月爲之則船隻之晩時解送爲可悶今月則念日以後連値齋日未知何間定行爲好耶龍輔曰臣於外間問于日官則今月內十八日爲最吉云矣民始曰念間日候必夜涼而晝熱連日勞動伏切悶然晦初間若有吉日則似好而船隻亦無晩時之慮矣上曰晦初間豈不好矣而其時則果無吉日云勢當於今月內爲之且近日日候大有涼意念後似無過熱之慮矣至於程途磨鍊則昨春以歷臨龍仁爲定矣今番則凡節務從簡便亦當簡其程途龍仁則勿爲歷臨以除費日之弊出宮日謁陵後抵肆覲站宿所翌日園所展謁後抵華城宿所其翌還宮則出還宮只爲三日以此磨鍊似好卿等之意何如民始曰臣等於外間有所商議而如是磨鍊則每日排站有太遠之慮臣等之意則出宮日果川宿所第二日華城宿所第三日園所展謁後還臨華城宿所第四日還宮則不過爲三日半矣上曰所奏甚好矣卿等須相議出擧條而竝依再昨年章陵幸行時例措辭以入可也龍輔曰幸行日字以念前後推擇事命下矣令日官池景喆推擇則今八月十一日十九日俱吉云以何日定行乎上曰以十九日爲之可也龍輔曰今此幸行時宗廟景慕宮告由以望祭兼行何如上曰依爲之在學曰今此幸行時晝停宿所站當爲磨鍊矣果川晝停陵所行禮後宿所以何處磨鍊乎上曰出宮時果川晝停詣陵所行禮還至果川宿所翌日肆覲坪少駐華城宿所又翌日園所展謁還至華城宿所翌日還宮路程雖與當初磨鍊稍間必欲省弊而然道路修治知此意使之略略爲之可也在學曰再昨年章陵行幸時侍衛軍兵等一依園行定例磨鍊挾輦軍比定例加二十名禁軍加五十名訓局步軍三哨馬兵二哨爲先廂壯勇營京鄕步軍十一哨隨駕而四哨除出爲後廂其餘則大將率領攔後侍衛而臨時待下敎與先廂大將互爲先後廂壯勇外使率左右列親軍衛別軍官八十人步軍五哨隨駕矣當依此磨鍊而今番則壯勇營京鄕步軍十五哨馬軍二哨合十七哨壯勇外營親軍衛三番別軍官八十人步軍五哨磨鍊何如上曰依爲之在學曰再昨年陵幸時各營軍兵之園幸定例外加數者到鷗浦站皆落後而挾輦軍禁軍先廂馬步軍之加磨鍊者仍爲隨駕矣今亦依此磨鍊乎上曰馬兵則到肆覲站後解嚴添用於塘馬步軍則仍爲隨駕可也在學曰再昨年因下敎御營大將率訓局軍隨駕而今番則訓鍊大將當爲隨駕矣禁衛營則留都御營廳則留營乎上曰依爲之御將率該營馬步軍禁營騎士訓局馬步餘軍分半輪日留陣此是爲軍兵之特例每日交替時留都大臣主管擧行後形止隨卽狀聞可也在學曰再昨年出宮時前排令訓局待令挾輦軍一百名禁軍一百人磨鍊而別隨駕大將率留都訓局步軍六哨馬軍二哨爲先後廂到江頭大將仍爲隨駕軍兵則中軍領付留都營矣今亦依此磨鍊乎上曰依爲之今番則禁將別隨駕而出還宮時津頭領軍可也在學曰再昨年部字內伏兵除之只設斥候而傳語軍只排立於部字內外方斥候伏兵則華城廣州府各隨地方擧行矣今亦依此擧行乎上曰依爲之在學曰再昨年摠戎使率御營鄕軍三哨弘化門外留陣矣今亦依此磨鍊乎上曰依爲之而今番則訓局餘軍二哨御營鄕軍一哨折半輪日使用可也在學曰再昨年隨駕各營馬步軍從便先詣鷺梁各其信地聚待矣今亦依此磨鍊乎上曰依爲之在學曰在前幸行時隨駕外訓局馬步軍添付留都營矣今亦依此磨鍊乎上曰依爲之在學曰每於陵幸時有問安馬待令之例而近年每因特敎代用司僕馬匹今番亦爲依此擧行乎上曰依爲之自當從便爲之矣在學曰壯勇內外使長安門外迎接等節依例磨鍊乎上曰依爲之在學曰壯勇使趙心泰身病未差勢難隨駕云故敢此仰達矣上曰前大將鄭民始兼察兼佩隨駕牌招聽傳敎可也民始等曰今番陵幸兼行園幸事命下矣各司隨駕官及盤纏等事一依再昨年章陵幸行例擧行而自京至果川宿所站用陵幸例果川以後用園幸例擧行乎上曰依爲之申明嚴飭可也民始等曰今此幸行時隨駕服色陵所陪祭時服色及留都百官隨駕至江頭落後各守本司事依章陵幸行時例磨鍊事昨年已爲稟定矣今番依此磨鍊擧行乎上曰依爲之民始等曰隨駕宣傳官四員內吹十九名依例加數磨鍊果川至各站芻豆自畿營擧行而果川以後自肆覲站還至果川柴草稧擧行留都所狀啓依例出付留陣營擧行而果川站以後從撥所馳啓內外營軍兵盤纏自華城以後自外整理所上下道路日傘事知兼行果川宿所站至殿座燭行路燭貢人勿爲待令都受於排設房竝依再昨年例爲之乎上曰依爲之民始等曰兵曹摠府留都堂郞竝依園幸時例守宮漢城府堂郞隨駕禁府導駕依再昨年例置之乎上曰依爲之民始等曰各站下馬路臺昨年有置之之敎今番何以爲之乎上曰除之可也民始等曰傳語軍置之塘馬以訓局馬兵擧行亦依再昨年例擧行乎上曰依爲之民始等曰隨駕官帶隷亦依再昨年例以陵幸例加數帶去至果川宿所落後招搖旗只隨駕營待令而龍虎營置之舟橋迎接以小軍物擧行亦依再昨年例爲之宿所禁火待令有廳軍官再昨年因下敎置之今番亦依此擧行乎上曰依爲之招搖旗亦置之可也民始等曰再昨年章陵幸行時工曹郞廳以兼春秋兼進通禮院官員依園幸定例只五員隨駕矣今番亦依此擧行乎上曰依爲之民始等曰今番幸行時各道道臣境上出待何以爲之乎上曰置之可也民始等曰還宮時燈稧燈燭當爲待令而燈燭竝爲分置於始興直路站果川則初不待令今番則使炬稧待令之意分付京畿監司處何如上曰依爲之民始等曰宗廟景慕宮香室守僕及通禮院書員依章陵幸行時例自畿營給馬從官以下自持飯鷺梁南邊燈籠出宮時排設房擧行而軍人兵曹待令還宮時畿營擧行依例爲之乎上曰依爲之民始等曰昨年則陵所以宿所磨鍊故廣州束伍軍十哨環衛之意稟定矣該地方軍兵環衛自當依例爲之依前哨數磨鍊使廣州留守率領環衛何如上曰六哨磨鍊可也民始等曰肆覲站少駐事命下矣再昨年鷗浦少駐時軍兵饒飢債預爲分給矣今番亦依此爲之乎上曰依爲之民始等曰今此幸行時出宮時刻旣當差早城門之深夜留門不可無警察之人依再昨年例留營大將隨後廂進詣崇禮門待落後軍兵百官之入來如未及天明則卽爲還閉後還歸信地如値大將隨駕之時中軍代行此後陵幸郊幸時亦爲依此添入於兵曹節目之意定式施行何如上曰依爲之民始等曰園幸時隨駕鄕軍例爲待令於津頭矣今番亦依此爲之乎上曰依爲之文淳曰舟橋排設日字令日官推擇則今月初六日爲吉云以此日始役何如上曰依爲之鼎修曰出還宮時植炬何以磨鍊乎上曰出宮時至果川爲之還宮時至金佛峴南邊爲之可也鼎修曰各務差使員依章陵幸行時例磨鍊事昨年已有稟定矣今亦依此擧行乎上曰依爲之鼎修曰諸邑分辦依章陵幸行時例爲之陵所分辦依近年最少例爲之事已有稟定矣今亦依此學行乎上曰依爲之鼎修曰自前陵幸時各邑日下雉鮮例爲封進矣今番亦當依例擧行乎上曰置之可也鼎修曰陵所站旣不以宿所磨鍊設布帳虎網何以爲之乎上曰置之可也出擧條上曰予於先朝戊子陪謁是陵而今焉三十有二年矣其時訓將以軍士房承旨隨駕矣今若以將任陪從則豈非可貴乎其外華留亦以宮官參班矣仍命退諸臣以次退出
정조 23년
行都承旨李冕膺坐左承旨洪義浩坐右承旨鄭尙愚坐直左副承旨尹光顔坐右副承旨李翊模坐直同副承旨金羲淳坐注書柳台佐仕一員未差假注書呂東植仕直事變假注書文尙中仕
정조 23년
藥房都提調李秉模提調金文淳副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道次對旣命進定待來會同爲詣閤
정조 23년
傳于鄭尙愚曰左相旣入來後日次次對今日爲之
정조 23년
趙碩章改差代以文尙中爲事變假注書
정조 23년
鄭尙愚啓曰事變假注書文尙中時無職名令該曹依例付軍職冠帶常仕何如傳曰允
정조 23년
吏曹獻陵幸行時整理使單趙鎭寬
정조 23년
有政吏批行判書金文淳進參判李益運參議尹光普牌不進同副承旨金羲淳進以徐有聞李垿爲校理金銑爲副修撰洪良浩爲分內局提調朴基正爲黃海監司申獻朝爲驪州牧使弘陵令李趾采工曹正郞徐潞修相換明陵別檢金銓徽陵別檢李泳夏相換明陵參奉朴寅休敬陵參奉申相換弘陵參奉權伋顯陵參奉尹致民相換兼喬桐府使單李得濟
정조 23년
兵批判書李在學進參判未差參議朴奎淳病參知閔昌爀入直右承旨鄭尙愚進以卞緯鎭爲兼司僕將曺允植爲五衛將李潤春爲曹司五衛將金潤國爲忠壯將洪仁福李潤淵爲慶熙將韓用鐸爲北評事秦東運爲古城僉使加設知事李鼎德依定式減下護軍柳孝源副司直張至冕閔命爀副司果鄭澣金履恭副司正文尙中李健植李思秀竝單付
정조 23년
傳于李冕膺曰玉堂番次苟簡北評事韓用鐸仍任仍爲入直上番聞有實病使之出去
정조 23년
吏曹應敎韓用鐸仍任事承傳
정조 23년
以平安監司韓用龜狀啓碧潼前郡守尹守默罪狀令攸司稟處事判付內啓下義禁府爲旀尹守默段錯報之罪駭然甚矣罷職朴應浩段所當自現至今佯若不知然者本律之外兼有不以實之罪拿問照法嚴勘兩犯爲旀李宅永段卽爲分揀當該道臣亦爲推考爲良如敎
정조 23년
洪義浩以義禁府言啓曰京畿監司徐鼎修狀啓內驪州牧使李潤慶爲先罷黜其罪狀令攸司稟處事啓下矣李潤慶方在江原道春川地云依例發遣府書吏拿來何如傳曰允
정조 23년
鄭尙愚以御營廳言啓曰本廳字內惠化門北邊第九城廊近處體城五間許頹圮處今初六日爲始改築之意敢啓傳曰知道
정조 23년
鄭尙愚以司僕寺一二提調意啓曰今此獻陵展謁仍詣顯隆園展拜敎是時內外寺入把馬數別單書入之意敢啓傳曰知道
정조 23년
鄭尙愚以壯勇營言啓曰新除授古城鎭僉使秦東運以本營公幹下往平安道定州地使之上來辭朝下去則不無往來掣礙之弊依例除辭朝赴任之意分付該曹何如傳曰允
정조 23년
洪義浩以義禁府言啓曰平安監司韓用龜狀啓內多石之下來在於甲寅二月其時不檢擧守令果是朴應浩而當初査報誤以丙辰郡守李宅永報來致有更査之擧碧潼前郡守尹守默罪狀令攸司稟處事判付內錯報之尹守默駭然甚矣罷職朴應浩所當自現至今佯若不知然者本律之外兼有不以實之罪拿問照法嚴勘兩犯李宅永卽爲分揀該道臣推考事命下矣朴應浩今方待命拿囚之意敢啓傳曰知道
정조 23년
禁府啓目南部都事徐鐸修原情云云傳旨內辭緣泛稱遲晩刑推得情何如判付啓後勿若是之意嚴飭附過放送爲良如敎
정조 23년
禁府啓目粘連平山前府使徐潤載亦今番支勅時身爲守令全不動念石灰則卜定境內不給馱價私馬則混同推捉等待多日其橫侵貽弊之罪已極無狀兺除良春初朝令乃是物故軍伍之塡代而竝擧雜頉拖至東作之方殷以致農民之失時臺疏道査旣若是丁寧則游辭漫漶不以實對之狀萬萬痛駭以此照律何如判付啓支勅時犯科比之簽丁時所爲猶有輕重之別其時下敎果何如則其時爲海西守令者不有其時飭敎不可但以無狀言爲先定配仍施禁錮之律以爲未現發者之戒爲良如敎
정조 23년
刑曹啓目粘連京囚李昌麟金處信等僞稱內入謀竊公貨獄事昌麟則兩曹變招處信則自初抵賴更加嚴刑期於取服何如判付啓籤紙今旣歸一當律無論何如蔽一言曰疑如舊設有百處信若無該曹一張手決則百處信之外雖更有萬昌麟計何以行而奸尤敢售乎惜乎判堂之在其時新叨未諳乙仍于不惟不能防僞於未然乃反泛看漫應致有此處信之造謀昌麟之瞞告此所以久留此案不肯立案者是置雖問備薄勘先施於該堂然後判此案國體可以稍正當該堂上爲先施以越俸一等之典而近見重臣之小心守法未嘗知而作非事豈可輕遞重任乎且況特敎處分之下豈敢引義乎以此嚴飭爲旀在囚兩漢之孰魁孰從猶不分明更加嚴刑期於得情爲良如敎又啓目京囚李命溫獄段以伊時鬪鬨之狀默想細繹則命良與福伊互執其髻扶抱翻轉或上或下殆若鷄鬪則其所致命安知不由於命良而必由於命溫乎況命溫則聽言觀貌顯有爲其弟自當之意命良招則向屍親曰吾豈打傷乎吾兄之打似然矣卽此一事命良之隱然歸之於其兄者萬萬絶悖有關倫理當以命良更定元犯是白乎矣元犯移易事體重大上裁何如判付啓曾亦屢詢於卿等者是置命溫甚矜矣嚴刑放送命良更爲捉來嚴訊取服而如有替身爭死之發於面貌言辭間者以其目所親者具由論理議處爲良如敎
정조 23년
刑曹啓目粘連富平金召史獄事段三女相鬨一女致死痕損狼藉詞證俱備踞壓胸膛納穢口吻外傷旣緊中氣先窒乃使脆弱之質卽地殞絶情狀凶毒如法償命爲白乎旀永平崔厚氏獄事段崔哥常賤也李氏班族也乃敢挾妖姿而暗蓄犯分之計乘暮夜而欲爲强劫之變致有此孀婦含憤自裁之境更加嚴刑期於得情爲白乎旀果川金錫疇獄事段檢官之四條論列道臣之兩度題辭俱不無意見而以手執髻者足勢所使似或難及於後肋設或及之必不至猛毒而今番輪疾遍於京外則被打後添病亦安知其必無乎雖然兩人共鬪一人致命則其在嚴獄體之道不可遽然傅輕嚴刑取服何如判付內富平金召史段無一可赦之端有百可殺之凶是如乎共犯者雖有其母廉女而金女之正犯明若觀火家人之於尊長非可論也以女人殺女人而情狀手勢之奸甚毒甚甚於頑夫潑漢之行兇其所償命豈可尋常例推乎旣殺之又縊之然而使金女不卽用法其可曰司寇有殺人之律乎爲先嚴飭道臣使之卽捧遲晩招具格啓聞爲有矣主推官若或以例招例報則竝與該守令狀聞論罪事分付爲旀獄體何等至嚴而三檢之後雖似歸一其爲疑晦未必不若前兺不諭緊歇痕損之或有或無與夫假結痕之圍圓尺量旣如彼分明載錄於初檢屍悵而覆檢三檢俱不一一條辨其然與不然者疎漏莫甚當該覆三檢官等處本曹爲先發緘取招其委折令道臣枚擧粘移後與初檢官勘罪當否草記議處爲旀初覆檢庭屍親媤母安召史招至言婦死後仍臥廚間乃於三檢始有運屍房中之語則縊痕肯䏿正在廚與房而此一款泛忽看過不爲槪及於獄案者未免太闊略且凡獄情無出常情屍親諸人來看共守之時金女輩雖欲更容凶計於房中勢似難容而縊痕下落一味矇矓說去於跋辭者尤豈成說今番同推時拔例嚴覈之意分付爲有矣假使鄭女死於縊金女之威逼殺人當律固自如所以不待究竟先捧遲晩者也是旀永平崔厚氏段貞女之被强暴之辱判死決命多見於似此獄案而其卓然凜如從容慷慨如永平幼學李慶裕之女曾所罕聞何況身旣不汚而捐生如歸如許節烈出於峽俗蚩蚩之中其所歎賞尤有別焉分付地方官表其閭而表閭之日令該倅大張威儀於閭前崔哥兇身猛施訊推卽捧輸款招報營後狀聞事行會該道爲旀果川金錫疇段爲先各別嚴刑期於取服之意分付爲良如敎
정조 23년
刑曹啓目粘連公州李存昌淸安延東標獄事李存昌之始稱悔過云者似非眞情疏釋非所可論延東標則道啓有用元犯之論似不無意見更覈狀聞何如判付啓李存昌已有處分延東標事諸大臣獻議皆參差卿等指一論理草記爲良如敎
정조 23년
刑曹粘連啓目慶尙道尙州牧丁得打殺僧有曄獄事松峴路破笠之際斗發怒氣奉踼交加痕損狼藉翌朝致命順太立證而敢以昏夜顚仆之說一直抵賴萬萬兇獰加刑輸款何如判付啓依道狀曹啓施行爲良如敎
정조 23년
己未八月初五日申時上御重熙堂軍士房承旨入侍時右承旨鄭尙愚假注書呂東植記注官金景煥承膺祚以次進伏訖上曰壯帥尙未蘇完營門且無宿將故不得已令一提學兼察而聞有感症果可隨駕云耶尙愚曰今方服藥而尙未蘇健矣上曰海伯事向已言及而誠駭然矣尙愚曰緣坐罪人之漁釣海邊云者豈有如許防守乎誠萬萬駭然矣命書刑曹啓目判付敎曰刑曹執吏招致政院可也賤臣承命出傳命書榻敎曰右副承旨牌招命退承史以次退出
정조 23년
行都承旨閔台爀坐直行左承旨李益運未肅拜行右承旨金達淳未肅拜左副承旨鄭尙愚坐右副承旨尹光顔坐直同副承旨沈象奎坐注書柳台佐仕直一員未差假注書呂東植仕事變假注書文尙中仕
정조 23년
備忘記高山里僉使金宅基下直長弓一張長箭一部片箭一部筒兒一箇賜給
정조 23년
兵曹參判前望單子入之李冕膺落點
정조 23년
傳于鄭尙愚曰左承旨同副承旨許遞前望單子入之待下批牌招察任
정조 23년
承旨前望單子入之閔台爀沈象奎李東稷落點
정조 23년
傳于尹光顔曰右副承旨入侍
정조 23년
傳于鄭尙愚曰未肅拜承旨許遞前望單子入之待下批牌招察任
정조 23년
承旨前望單子入之崔獻重落點
정조 23년
以同副承旨崔獻重牌不進罷職旨傳于鄭尙愚曰只推更爲牌招
정조 23년
傳于閔台爀曰明日當詣景慕宮展拜仍行秋享大祭省牲省器出還宮由逌瞻門該房知悉
정조 23년
傳于閔台爀曰發遣吏郞諸執事淸齋與否摘奸以來
정조 23년
閔台爀以吏曹言啓曰卽接弘陵令徐潞修所報則以爲與本陵參奉尹致民有友壻應避之嫌云本陵修改之役兩官不可不備員弘陵參奉尹致民依法典他官換差以入之意敢啓傳曰知道
정조 23년
吏曹口傳政事弘陵參奉尹致民中部都事朴大圭相換
정조 23년
傳于尹光顔曰海弊釐正之時不可一刻曠官三陟府使之代令該曹口傳差出待下批明日辭朝
정조 23년
吏曹口傳政事以李壽彬爲三陟府使
정조 23년
傳于鄭尙愚曰宰臣林濟遠之錦營遞任後尙未見之今云卒逝其才可惜弔祭該曹已爲啓下而依在京例卽爲事分付
정조 23년
傳于閔台爀曰吏曹參議前望單子入之
정조 23년
閔台爀啓曰臣與左副承旨李翊模伴直矣移拜吏曹參議伴直無人右承旨尹光顔卽爲牌招何如傳曰允
정조 23년
傳于尹光顔曰差祭承旨許遞前望單子入之
정조 23년
承旨前望單子入之李益運金達淳落點
정조 23년
尹光顔啓曰新除授承旨金達淳方在罷散中何以爲之敢稟傳曰敍用
정조 23년
以咸鏡監司具㢞狀啓薦新生鰱魚節序差早月令內又不得封進惶恐待罪事傳于尹光顔曰勿待罪事回諭
정조 23년
閔台爀以弘文館言啓曰新除授副修撰金銑時在江原道原州地經筵入番事緊請斯速乘馹上來事下諭答曰依啓
정조 23년
鄭尙愚以訓鍊都監言啓曰今八月初七日景慕宮展拜時因兵曹節目金虎門三十名除出把摠趙應鉉哨官張鉉擧率領挾輦侍衛集春營軍五十名哨官蔡翼永領赴于都領營門東營軍三十名哨官金命嶷率領宮大門外把守還宮後各還直所而竝待標信擧行之意敢啓傳曰知道
정조 23년
鄭尙愚以御營廳言啓曰今八月初七日景慕宮展拜仍行秋享大祭省牲省器時依兵曹節目弘仁門入直軍五十名集春營入直軍五十名除出大將臣李漢豐率領弘化門外分左右排立解嚴後各還本處入直而竝待標信擧行之意敢啓傳曰知道
정조 23년
鄭尙愚以義禁府言啓曰時囚罪人徐潤載議處公事判付內爲先定配仍施禁錮之律事命下矣徐潤載咸鏡道端川府定配而以判付內辭意具罪目依例發遣府書吏押送配所而禁錮年限以幾年磨鍊乎傳曰知道禁錮則三年可也
정조 23년
禁府啓目粘連向前申光輅亦罪人胤錫旣是逆坦之姪其所關係何等嚴重而初不管束任其出入已失防守之道兺不喩屍身之尙未拯出如法檢驗云者萬萬駭然嚴飭道臣更加究覈得其渰死之的實證招之明白卽爲狀聞後議處何如判付啓依允又啓目碧潼前郡守朴應浩原情問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 23년
己未八月初六日卯時上御誠正閣諸承旨持公事入侍時行都承旨李冕膺右承旨鄭尙愚左副承旨尹光顔右副承旨李翊模記事官柳台佐假注書呂東植記注官金景煥承膺祚檢校直閣金近淳以次進伏訖尙愚讀奏江原監司南公轍啓本罪人甘茂已旌善郡到配事書判付訖命書榻敎曰惠慶宮進服蔘苓茶五貼式自今日製入冕膺曰左承旨同副承旨昨下嚴敎萬萬惶悚今日不敢晏然仕進矣上曰稽古之力雖不易得名以儒士使之考校則曰以不知者豈可成說乎仍命書傳敎曰左承旨同副承旨許遞與未差之代前望單子入之待下批牌招察任仍敎曰出去考得後書送內閣之意諭於已遞之承旨也命書榻敎曰兵曹參判前望單子入之待下批牌招察任命退諸臣以次退出
정조 23년
己未八月初六日辰時上御便殿右副承旨入侍時右副承旨沈象奎假注書呂東植記注官金景煥承膺祚以次進伏訖上曰昨日三文臣之以未考懸入者誠駭然矣承宣須與鑄字所仕進人廣考諸書從速覓得之地可也仍命退承史以次退出
정조 23년
都承旨未差行左承旨李益運坐行右承旨金達淳坐直左副承旨鄭尙愚坐右副承旨尹光顔坐直同副承旨沈象奎坐注書柳台佐仕一員未差假注書呂東植仕直事變假注書文尙中仕
정조 23년
大駕詣景慕宮展拜入齋室後內閣政院玉堂藥房口傳問安答曰知道省牲省器肄儀罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 23년
金達淳啓曰來十一日輪對日次矣敢稟傳曰爲之
정조 23년
傳于鄭尙愚曰御將兼帶金吾之任許遞前望單子入之
정조 23년
同義禁前望單子入之李基讓落點
정조 23년
有政吏批行判書金文淳進參判未差參議李翊模進行右承旨金達淳進以閔台爀爲吏曹參判權裕爲大司憲李集斗爲大司諫朴崙壽爲執義李萬榮爲司諫權心彦爲正言朴宗京爲副校理安策爲副修撰朴載淳爲同義禁吳在鎭爲漢城庶尹祭酒單宋煥箕
정조 23년
兵批判書李在學病參判李冕膺病參議朴奎淳病參知閔昌爀入直進左副承旨鄭尙愚進副護軍洪義浩金羲淳李東稷竝單付
정조 23년
以大司憲權裕牌不進推考傳旨傳于鄭尙愚曰更爲牌招
정조 23년
以大司諫李集斗牌不進推考傳旨傳于鄭尙愚曰更爲牌招
정조 23년
以正言權心彦牌不進罷職傳旨傳于鄭尙愚曰只推更爲牌招
정조 23년
兵曹口傳政事副司果姜浚欽單付
정조 23년
李益運以戶曹言啓曰交泰門修改吉日令日官池景喆推擇則來八月初六日辰時初十日辰時二十二日辰時俱吉云以何日時擧行乎敢稟傳曰初十日爲之
정조 23년
己未八月初七日卯時上詣景慕宮展拜省牲省器入侍時行左承旨李益運行右承旨金達淳左副承旨鄭尙愚右副承旨尹光顔同副承旨沈象奎記事官柳台佐假注書呂東植記注官金景煥承膺祚直提學李晩秀檢校直閣金近淳檢校待敎李存秀以次侍立訖時至通禮跪啓外辦上具翼善冠衮龍袍乘輿出交泰門永淸門明政門弘化門入逌瞻門日瞻門至神門外詣版位引儀唱行禮上行再拜禮訖仍詣廟內奉審訖仍詣省器位省器訖入御齋殿少頃改具遠游冠絳紗袍出詣省牲位省牲訖仍命肄儀作樂益運曰親臨省牲器時諸享官當着朝服而堂上執禮申絢以黑團領參班事甚未安推考何如上曰依爲之出擧條上曰亞獻官何不入來乎達淳曰方在受香所未爲待令云矣上曰親省牲器體貌自別則獻官豈可以不參乎卽爲分付達淳承命分付上曰奏樂時亞終獻節次以一章通用而一章三曲中第二曲半以上奏於亞獻半以下奏於終獻卽是例也今則亞終獻各奏一章是豈成說此必由於不勤肄習而然也各別嚴飭而典樂則待令於齋殿可也上曰祭享時笏記呼唱堂下執禮皆隨堂上執禮爲之而至於望燎時則只令堂下執禮爲之五禮儀中此等磨鍊可謂善矣肄儀訖上還入齋殿通禮跪啓請釋圭上釋圭達淳跪受圭上入御齋殿命象奎入侍命書傳敎曰藥房都提調入侍又命書傳敎曰本宮都提調入侍又命書傳敎曰舟橋堂上入侍又命晩秀入侍賤臣承命出傳與藥房都提調李秉模本宮都提調李時秀舟橋堂上金文淳及晩秀偕入進伏秉模等曰日候尙熱侵早勞動聖體候若何上曰一樣矣上曰左承旨與典樂入來也賤臣承命出傳益運進伏上曰亞終獻樂章之不爲通用委折問於典樂可也益運承命問回奏曰不善擧行無可仰達之辭云矣上曰俄者使之稍爲遲緩矣渠輩必過加遲緩而然矣此後勿如是之意嚴飭出送也上曰祭享節次若或遲緩則敬謹之心恐或稍弛故予嘗以爲樂章則依前奏之將事節次則稍速擧行爲好故近日則稍有實效每於罷漏前禮成矣秉模曰果然矣敎文淳曰舟橋之役何當告竣文淳曰方以十一日內訖役之意催促而恐有拖至於十二日之慮矣文淳曰今此幸行時隨駕官單子因諫院之時無行公人員無以修整以入故敢此仰達矣上曰在外未肅拜疏批未下兩司長官及亞長許遞今日政差出待下批牌招使之推移進去可也出擧條命書榻敎曰政官牌招開政仍敎曰玉堂亦有闕乎文淳曰然矣命書榻敎曰付籤玉堂分揀又命書榻敎曰玉堂中時帶閣職人及未肅拜在外人員竝許遞上曰近日令抄啓文臣製進故寔故者故事也寔者事實也以倣玉堂謹按春坊仰質之體以經傳朱書及國朝故事分類條陳蓋欲有益於渠輩之地而所製之文反有過多之嫌是爲可欠卿等出去須取見可也秉模曰此非但爲文字工夫於實地上必多資益矣命諸臣退出通禮跪啓外辦上改具翼善冠衮龍袍出齋殿門通禮跪啓請乘輿上乘輿出日瞻門逌瞻門入弘化門尙愚請軍兵解嚴命下標信入明政門永淸門交泰門還內諸臣以次退出
정조 23년
行都承旨李集斗坐行左承旨李益運坐直行右承旨金達淳坐左副承旨鄭尙愚坐直右副承旨尹光顔坐同副承旨沈象奎坐注書柳台佐仕一員未差假注書呂東植仕直事變假注書文尙中仕
정조 23년
沈象奎啓曰行大司憲權裕未肅拜執義朴崙壽牌不進掌令洪彦燮持平權文度李秉烈在外掌令南惠寬呈辭監察茶時之意敢啓傳曰知道
정조 23년
傳于金達淳曰下直守令留待
정조 23년
傳于金達淳曰未下直守令當日辭朝
정조 23년
傳于金達淳曰下直守令入侍
정조 23년
以執義朴崙壽牌不進罷職傳旨傳于沈象奎曰堂下三司無端違牌之非古例筵敎屢及之況以去夜差祭之人今朝不爲膺召駭然甚矣爲先禁推此後申加嚴飭
정조 23년
金達淳啓曰吏曹郞廳來言承旨有闕政事取稟傳曰前望單子入之待下批牌招察任
정조 23년
都承旨前望單子入之李集斗落點
정조 23년
沈象奎啓曰執義朴崙壽禁推事命下矣依定式遞差傳旨捧入之意敢啓傳曰知道
정조 23년
以臺諫有闕政事取稟傳于金達淳曰前望單子入之
정조 23년
臺諫前望單子人之大司諫閔台爀執義沈奎魯落點
정조 23년
沈象奎啓曰新除授執義沈奎魯方在罷散中何以爲之敢稟傳曰敍用
정조 23년
傳于金達淳曰黃海監司入侍
정조 23년
備忘記黃海監司朴基正下直長弓一張長箭一部賜給
정조 23년
金達淳以奎章閣言啓曰象山府神德王后私第舊基御製御筆碑刻役吉日令日官池景喆推擇則今月二十日卯時二十二日辰時二十六日卯時俱吉云以此日時分付該道道臣使之從便推移始役何如傳曰允
정조 23년
傳于李益運曰當該戶曹郞廳拿處
정조 23년
金達淳以弘文館言啓曰新除授副校理朴宗京副修撰安策竝卽牌招察任何如傳曰允
정조 23년
以李良會囚單子傳于沈象奎曰放
정조 23년
金達淳以內醫院都提調提調意啓曰年例燕貿唐藥材依昨年磨鍊別單書入之意敢啓傳曰知道
정조 23년
金達淳以禮曹言啓曰奉安閣所奉詔勅奉安吉日令日官池景喆推擇則今八月十一日未時爲吉云以此日時擧行之意敢啓傳曰知道
정조 23년
沈象奎以義禁府言啓曰黃海前監司曺允大拿問嚴處事傳旨啓下矣曺允大時在任所依例發遣府都事交龜後拿來何如傳曰允
정조 23년
鄭尙愚以摠戎廳言啓曰北漢城堞禁衛營字內三間頹圮處今將改築而以今月初十日自該營擇日始役之意敢啓傳曰知道
정조 23년
敎黃海監司朴基正書王若曰虞廷勤岳牧之詢惟賢是用周家重屛翰之任捨卿其誰何待僉擧之允偕蓋出心之惟簡惟卿忠賢華胄醇謹天姿賢殿繼綾被之榮嘉乃是似越州董舊樓之役事亦偶然遺範不失於古家持身有廉約之操禁直久銷於西省隨事著誠勤之譽由曠感而眷遇每隆亞卿之秩特擢遇盤錯而利器思試淸朝之望咸歸眷彼黃海一藩卽我靑丘重鎭控灣塞一千餘里地勢若唇齒輔車環溟嶽二十三州土産則魚鹽銅鐵氓俗獷悍而難治兼以飢疫之飽經弊源氄繁而轉深最是儲藏之蕩缺燕軺四戒於一歲已切孔路難支之憂龜篆三易於兩年況値回祿告災之後顧此職非卿莫可蓋今日尤難其人玆授卿以黃海道觀察使兼兵馬水軍節度使海州牧使卿其祗服寵章往宣德意詢疾苦而布憩棠之化戢奸猾而懋束薪之方蘇孺文之下車何難列守之憚壓范孟博之攬轡可期一路之澄淸勿以今年之稍豐或忽懷保之道益思舊弊之盡革無負委毗之心其餘稟裁厥有彝典於戲攬裘帶於芙蓉堂上予則忘西顧之憂戀軒陞於蓬萊宮中卿必切北望之悃故玆敎示想宜知悉
정조 23년
己未八月初八日卯時上御誠正閣諸承旨持公事入侍下直守令同爲入侍時行左承旨李益運行右承旨金達淳左副承旨鄭尙愚右副承旨尹光顔同副承旨沈象奎記事官柳台佐假注書呂東植記注官金景煥承膺祚檢校直閣金近淳驪州牧使申獻朝以次進伏訖尙愚讀奏慶尙監司申耆狀啓給馬有旨祗受事象奎讀奏平安監司韓用龜狀啓罪人金載謙熙川郡到配事分書判付訖益運等以無公事先退上曰海伯已爲入來乎尙愚曰未及待令矣上曰臺諫事豈可屢煩提飭乎蓋臺諫之爲職其任則雖無不可言之事而其資則不過六品官也古則朝紙例無臺諫違牌之說而非獨臺諫而已玉堂亦然故三品以下若違牌則例以罷職捧傳旨而近來則無端違牌已成弊習豈可成說乎正言之呈辭或緣昧例而執義之違牌是何事也仍命書臺諫禁推傳敎又敎曰正言雖曰生疎而昨旣肅命今忽呈辭政院何爲捧入也卽爲還給可也諫長亦有情勢乎達淳曰似無情勢故幸行時隨駕官單子則以進字書之矣上曰一邊違牌一邊書進亦豈成說乎仍命書傳敎曰都承旨前望單子入之待下批牌招察任命獻朝進奏職姓名敎曰該邑近頗數遞幾成弊邑而人士之盛無異京華況於近年又建大老祠則一州之人必有矜式未知士風近復如何而雖以民事言之穀簿欠縮糴政苟簡云下去後必須勉爲之也節享在近何當下去耶獻朝曰今明間當治發矣上曰不待宣諭必當善爲退去也獻朝先退命書傳敎曰以海西之數遞與支勅民邑受困若非關係至重何可作窠乎旣差代之後不可一刻曠務海伯使之當日辭朝今聞陽川縣監以一司未署經尙未辭朝云邑雖小亦有百里之責跨朔瘝曠豈成說乎在前則大臣自下察飭又或筵奏出擧條而左右相昨與三昨皆登筵何無一言乎該倅一司除署經下送此後須卽提飭以除一分酬應之煩事言于廟堂仍敎曰海伯催促入來而陽川縣監亦爲偕入台佐承命出傳與陽川縣監鄭軾偕入進伏奏曰黃海監司則姑未入來矣命軾進奏職姓名敎曰文簡之後連有官冕乎軾曰臣之五代祖爲蔭仕矣上曰有是忠烈故有是特例甚可貴也致祭則當往爾家而受之乎軾曰然矣上曰欲於何時受之乎軾曰當於來初伏受矣上曰自政院諭於禮曹與鄭忠貞家同時致祭之地可也上曰爾與誰家連婚耶注書必與爾相知矣台佐曰素有戚分故與之親熟矣命軾擧顔敎曰年幾何軾曰三十二歲矣上曰了了矣命除宣諭七事命退諸臣以次退出
정조 23년
己未八月初八日辰時上御重熙堂黃海監司入侍時右副承旨尹光顔假注書呂東植記注官金景煥承膺祚黃海監司朴基正以次進伏訖上曰直提學如已來待使之入侍賤臣承命出與直提學李晩秀偕入進伏命海伯進前基正進奏職姓名敎曰方面之任豈待今日而兵曹欲爲久任矣該道適有窠故有此差送而寧越治績至今嘉賞按道聲名豈或減於治郡時耶本道之償債穀名色最爲痼弊釐革之政當先於此果已聞知乎基正曰略聞其槪矣上曰宣化堂改建之役不無列邑之貽弊云而經春以後海民甫起必須善爲撫字毋或貽瘼之地可也基正曰材木凡節幾盡設施云下去後當觀勢爲之矣上曰象山舊基方有豎碑之擧設閣坐向姑未完定而石材幾盡輸置云須善爲擧行毋或以此貽弊必趁未寒前爲之而下去後亦須一進奉審也基正曰秋巡時謹當奉審矣上曰馳馬臺舊基亦須奉審而出去時詳問於直提學可也何時當下去耶基正曰除拜屬耳姑未的知矣上曰再明間治發好矣仍敎晩秀曰碑文必趁道臣下去前書出而今日內成出草圖書可也敎基正曰早爲出去見左右相問議道內凡事後更入政院受去密符之地可也命書傳敎曰象山府神德王后私第舊基碑閣工役將始碑面則海伯仍爲陪往而當於今日親書再明日傳于道伯碑陰記則大提學洪良浩書進前面草圖書篆字直提學李晩秀書進陰記草圖書篆字原任直閣金祖淳書進而再明日陪進時盛于龍亭至郊外傳于道臣事分付始刻日字令內閣擇吉草記閣役定坐向後追後擇吉事亦爲分付仍命退諸臣以次退出
정조 23년
行都承旨李集斗坐直行左承旨李益運坐行右承旨金達淳坐左副承旨鄭尙愚坐右副承旨尹光顔坐直同副承旨沈象奎坐注書柳台佐仕直一員未差假注書呂東植仕事變假注書弼聖賚仕
정조 23년
鄭尙愚啓曰事變假注書文尙中身病猝重勢難察任今姑改差何如傳曰允
정조 23년
以副校理朴宗京副修撰安策牌不進罷職傳旨傳于李集斗曰只推
정조 23년
傳于鄭尙愚曰屬邑部將之乏人有幸行時試取之命而更思捧單多數則試射必遲滯前期設初試試取以待親臨時更試初試規矩柳葉箭一中鐵箭百步講粗以上取二技親臨時規矩臨時更稟事分付初試時試官則外使摠制內營堂上將官中一員受點爲考官親試時試官則亦爲臨時稟旨事分付內外營
정조 23년
以事變假注書望筒傳于鄭尙愚曰前注書弼聖賚仍察
정조 23년
傳于尹光顔曰政官牌招開政
정조 23년
傳于尹光顔曰十五日次對進定於明日
정조 23년
以京畿監司徐鼎修狀啓果川廣州新作路犯耕田禾利給代數爻開錄事判付內啓下備邊司爲旀爲民之意雖有別加給代之擧而爲守令者若於未播植之前計給禾利如水原龍仁之爲則輦路修治豈煩下敎乎廣州果川當該守令等爲先從重推考以此意分付道臣爲良如敎
정조 23년
金達淳以吏曹言啓曰今此貞陵忌辰祭獻官以前大司諫尹長烈塡差而時無職名令該曹口傳付軍職何如傳曰允
정조 23년
兵曹口傳政事副護軍尹長烈
정조 23년
金達淳以吏曹言啓曰今八月十一日行宗廟修改告由祭大祝前校理李垿前持平李東煥塡差而時無職名令該曹口傳付軍職何如傳曰允
정조 23년
李益運以漢城府言啓曰卽接中部都事尹致民牒報則故孝子知中樞府事李時聖旌閭今月初九日卯時豎立於堅平坊典醫監洞契本家云矣敢啓傳曰知道
정조 23년
鄭尙愚以禁衛營言啓曰兵曹判書李在學所啓以爲宿衛軍兵各有直所而銅龍門軍兵之同爲入接於建陽門者未免事面之苟簡今番敬奉閣移建後銅龍門近處旣有空閑之地入接處所卽爲設置使之依前分直事陳達蒙允矣銅龍門南邊軍兵直所十一間半新建今已畢役之意敢啓傳曰知道一日半畢役可謂神速看役首校賞加其餘將校及匠人邊首卿其施賞草記可也
정조 23년
鄭尙愚以禁衛營言啓曰銅龍門南邊軍兵直所新建畢役草記傳曰知道一日半畢役可謂神速看役首校賞加其餘將校及匠人邊首卿其施賞草記可也事命下矣看役首校策應監官徐有用賞加其餘將校白鳳翼等五人各木一疋權襂等五人各布一疋匠人邊首李廷三等四名各布一疋施賞之意敢啓傳曰知道
정조 23년
鄭尙愚以御營廳言啓曰本廳把摠成範鎭身病甚重勢難察任改差何如傳曰允
정조 23년
鄭尙愚以御營廳言啓曰銅龍門鄕軍直所今已完役矣依定奪建陽門軍四十名內二十名該入直哨官率領仍直其餘二十名及集賢門軍七名除出合二十七名把摠率領自今日爲始移直於銅龍門直所而待標信擧行集賢門軍八名別定將校一人把守之意敢啓傳曰知道
정조 23년
鄭尙愚以御營廳言啓曰謹依下敎集賢門把守將校大將處入直別武士除之後推移把守之意敢啓傳曰知道
정조 23년
執義沈奎魯啓曰臣於三司之任實有難冒之情勢向來大僚之請罷雖緣本事之未詳其爲慙恧愈久愈切屢除輒違惟思自靖又因諫長之疏至有諡坐諸員現告之擧而聖度寬庇幸免重勘自顧廉防愧悚尤至臣以此情踪豈可諉之於職名之差異晏然冒膺於見叨之職乎請命遞斥臣職答曰勿辭亦勿退待
정조 23년
執義沈奎魯應敎韓用鐸副應敎李貞運校理徐有聞副校理南履翼正言權心彦修撰曺允遂金熙周副修撰曺錫中啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗杜範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰露於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行末又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之憂虞從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞臟盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後六字刀割謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之十六字刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈鬱國論去而愈激而向者院相之敎大有不然者雖以逆積逆點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典九行半刀割答曰不允五字刀害
정조 23년
執義沈奎魯正言權心彦啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之穉少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊獍之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於討讎討賊之義自顧漸恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今此逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正形之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮亘萬古所無之窮凶極逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公産略無顧忌三十五量刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡有萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫噫痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦憲萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞臟畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念呴嚅之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀割與同死生之說已是遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝奸惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 23년
正言權心彦啓曰罪人克觀以妖任之同氣凶謀逆節爛熳同參而嚴訊之下抵賴不賴未克究覈未及承款王章未伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨財旨意閃忽假設謊怪之事煸動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說引誘徒黨而慫慂邪計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖淫之藪招呼容接爛熳同歸往復𧬈訾視若同胞者渠去來和應互相連肚者渠及夫發告之共議益見情跡之莫掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有將來難言之慮在聖人辟以止碎之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌新除授司諫李萬榮時在京畿安城地請斯速乘馹上來事下諭答曰不允下諭事依啓
정조 23년
己未八月初九日卯時上御誠正閣諸承旨持公事入侍時行都承旨李集斗行左承旨李益運行右承旨金達淳左副承旨鄭尙愚右副承旨尹光顔同副承旨沈象奎記事官柳台佐假注書呂東植記注官金景煥承膺祚檢校直閣金近淳以次進伏訖達淳讀奏咸鏡監司具㢞狀啓慶興府使鄭信達到任事江原監司南公轍狀啓莊陵奉審事離營事益運讀奏慶尙監司申耆啓本永川郡反庫事象奎讀奏咸鏡監司具㢞啓本罪人田春福端川府到配事慶尙監司申耆啓本罪人南正和新寧縣到配事分書判付訖集斗等以無公事先退上曰同副承旨與史官進去鑄字所可也仍命退諸臣以次退出
정조 23년
己未八月初九日辰時上御便殿同副承旨入侍來待諸臣同爲入侍時同副承旨沈象奎假注書呂東植記注官金景煥承膺祚行護軍李書九直提學李晩秀行副護軍洪義浩李魯春以次進伏訖上敎書九曰有司之任凡於軍國機務無論大小皆當與聞卿須與定例諸堂相議整理所事以爲釐正謄錄之地可也敎義浩等曰考校有命而曰以不知者是豈成說乎此蓋今人不知尊尙朱書不能習熟見故然也殊可慨歎此後則須善爲之也敎晩秀曰隨駕官單子何至今不爲修整也晩秀曰以兩司之未備故然矣上曰須卽差出從速修入之意分付可也命退諸臣以次退出
정조 23년
行都承旨李集斗坐行左承旨李益運坐行右承旨金達淳坐直左副承旨鄭尙愚坐直右副承旨尹光顔坐同副承旨沈象奎坐注書柳台佐仕一員未差假注書呂東植仕直事變假注書弼聖賚仕
정조 23년
藥房都提調李秉模提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
傳于李集斗曰聖后私第舊基碑面奉詣時當於便殿親傳該房知悉
정조 23년
傳于李集斗曰禮房承旨馳詣宗廟永寧殿奉審摘奸以來
정조 23년
備忘記大邱營將趙恩錫下直長弓一張長箭一部片箭一部筒兒一箇賜給
정조 23년
玉堂前望單子入之校理南履翼申絢副校理洪樂安趙弘鎭副修撰尹悌東落點
정조 23년
有政吏批判書金文淳進參判未差參議尹光普牌不進行右承旨金達淳進以李書九爲吏曹參判朴載淳爲工曹參判尹序東爲奉常正李龜雲爲左通禮徐有聞爲右通禮金明鎭爲漢城判官李宗明爲貞陵令徐洛修爲造紙別提李儒亨爲繕工奉事洪元燮爲星州牧使兼掌令曺錫中減下張至冕爲司僕正李在翼爲宗廟令金在明爲報恩縣監李海淸爲康津縣監